‘হ্যাঁ, জানি বলেই আপনার অনুমতি নিতে এসেছি। কিন্তু যদি অনুমতি না দেন তাহলে শুনে রাখুন, আমরা মক্কার লোকদের আদেশ নিষেধ মানতে এখানে আসিনি। আমরা একমাত্র আল্লাহর হুকুমই মান্য করি।’ আগন্তুক বললো, ‘কাবা আমাদের কেবলা। কাবার তাওয়াফ আমাদের দ্বীনের অঙ্গ। আমাদের ইবাদাতে কেউ বাধা দিক তা আমরা চাই না। দিলেও সে বাধা আমরা গ্রাহ্য করি না। যদি মক্কার জনগণ আমাদের ইবাদাতে বাধার সৃষ্টি করে তবে অহেতুক রক্তপাত ঘটবে। মক্কার জনগণের রক্তে সিক্ত হবে কাবার মাটি। আমরা এমনটি চাই না। কিন্তু বাধ্য করলে আমরা এই জনপদকে ধ্বংসস্তূপে পরিণত করতেও পিছপা হবো না। আমি শান্তির বার্তা নিয়ে এসেছি। আমাদের শান্তিতে ওমরা করতে দাও, আমরা তোমাদের দিকে চোখ তুলেও তাকাবো না। আর যদি বাধা দাও, মক্কার অলিগলিতে রক্তের স্রোত বয়ে যাবে। অস্ত্র ও জনবলকে আমরা ভয় পাই না, তুমি জানো, ভয় আমাদের অভিধানে লেখা নেই। জীবন আমাদের কাছে যতটা প্রিয়, দ্বীনের জন্য জীবন দেয়া আমাদের কাছে তার চেয়েও বেশি প্রিয়।’